Førerkort og bilkjøring | Diabetesforbundet
KLADD Råd og rettigheter
Å kjøre med for lavt eller for høyt blodsukker kan skape farlige situasjoner i trafikken. Derfor stilles det ekstra krav til førerkort hvis du behandles med diabetesmedisiner.
Viktig: Husk å fornye førerkortet før 1. januar 2023
Bruker du diabetesmedisiner og har et førerkort med lengre varighet enn 5 år (førerkortgruppe 1) eller 3 år (førerkortgruppe 2 og 3)? Da må du få nytt tidsbegrenset førerkort innen 1. januar 2023.
Er diabetesen din kostregulert, trenger du ikke foreta deg noe.
Les hvorfor du må fornye førerkortet ditt
Hvilke krav gjelder for deg?
Hvilke regler som gjelder avhenger både av hvordan du behandler diabetes, og hvilken kjøretøyklasse du trenger.
Se hva som gjelder...
Hvis du har kostregulert diabetes og bruker ikke medisiner
Det er ingen restriksjoner eller krav, og du kan få førerkort med vanlig varighet på enten 15 år (førerkortgruppe 1) eller 5 år (førerkortgruppe 2 og 3).
Men du plikter å få en ny vurdering av lege dersom helsetilstanden eller behandlingen din endrer seg på en måte som kan påvirke kjøreevnen.
Hvis du begynner med medisiner, må du få helseattest og tidsbegrenset førerkort. Les hvordan du får helseattest her.
Hvis du bruker diabetesmedisiner som IKKE gir hypoglykemi
Dette gjelder alle medisiner for diabetes type 2 utenom medisintypen sulfonylurea – glibenklamid, glipizid og glimepirid (Amaryl) – som kan gi hypoglykemi.
KRAV: Du må ha helseattest og kan få førerkort med følgende varighet:
inntil 5 år for førerkortgruppe 1
inntil 3 år for førerkortgruppe 2 og 3
Les hvordan du får helseattest her.
Du plikter å få en ny vurdering av lege dersom helsetilstanden eller behandlingen din endrer seg på en måte som kan påvirke kjøreevnen.
Hvis dubruker insulin eller tilsvarende legemidler som kan gi hypoglykemi
Dette gjelder insulin og insulinanaloger og medisintypen sulfonylurea for å behandle diabetes type 2, herunder glibenklamid, glipizid og glimepirid (Amaryl)
Du får IKKE hypoglykemi av andre diabetesmedisiner, som for eksempel metformin.
Men det er begrensninger og det stilles ekstra krav for å helseattest.
Du kan IKKE få kompetansebevis for utrykningskjøring og kjøreseddel for persontransport. Det utelukker deg fra å kjøre for eksempel ambulanse, rutebuss eller T-bane.
Hvis du nylig har hatt et alvorlig hypoglemisk anfall med behov for bistand fra andre, kan du ikke få førerkort før det er gått 3 måneder for lettere kjøretøy (førerkortgruppe 1) eller 12 måneder for tyngre kjøretøy (førerkortgruppe 2 og 3).
Legen må kunne dokumentere at du har god blodsukkerkontroll, har full innsikt i egen sykdom og tegnene på hypoglykemi (føling), og at du følger legens anbefalinger.
For tyngre kjøretøy (førerkortgruppe 2 og 3) kreves det i tillegg:
at du kontrollerer blodsukkere minst to ganger daglig, ikke mer enn to timer før kjørestart og siden hver andre time, eller oftere dersom det er nødvendig, inntil kjøringen avsluttes
at du har årlig oppfølging av sykdommen etter nasjonale faglige retningslinjer der du kan fremlegge logg med måling av blodsukker for de siste tre månedene.
Får du anfall med alvorlig hypoglykemi med behov for bistand, kan du få kjøreforbud en periode og trenger attest fra spesialist før du kan kjøre igjen. Spesialisten skal bekrefte at risikoen for nytt anfall er lavt, at du følges jevnlig opp av lege og at du selv har innsikt i hva som forårsaker hypoglemiske anfall.
Les hva som gjelder hvis du får hypoglemisk anfall.
Dette er førerkortgruppene
Førerkortgruppe 1, lettere kjøretøy (under 3500kg): personbil (B), moped (AM), motorsykkel (A1, A2), traktor (T) og snøscooter/beltevogn (S)
Førerkortgruppe 2 og 3, tyngre kjøretøy (over 3500kg): Lastebil (C, C1, CE, C1E), buss og minibuss (D, D1, DE, D1E); og utrykningskjøretøy og andre kjøretøy som krever kjøreseddel eller kompetansebevis for yrkesjåfør eller utrykningskjøring.
Slik får du helseattest og førerkort
Steg 1: Helseattest
Du må få helseattest FØR du kan søke om nytt førerkort eller fornye det.
Bestill time hos legen din.
Du skal fylle ut en egenerklæring om helse som du leverer til legen.
Legen undersøker deg og sammen fyller dere ut Helseattest førerrett.
Attesten leverer du på trafikkstasjonen eller sender i posten. Attesten skal ikke være mer enn 3 måneder gammel når du sender den inn.
Det kan ta 1-2 uker før den er registrert og du kan sende inn søknad om førerkort.
Steg 2: Søk om førerkort eller fornyelse
Du søker om førerkort på vegvesen.no eller på en trafikkstasjon. Her kan du også fornye førerkortet hvis det er i ferd med å løpe ut.
Obs: Alle som bruker diabetesmedisiner og har et førerkort med lengre varighet enn 5 år (førerkortgruppe 1) eller 3 år (førerkortgruppe 2 og 3) må få nytt tidsbegrenset førerkort innen 1. januar 2023.
Steg 3: Hvis helsetilstanden din endrer seg
Det er ditt ansvar å sørge for at du er en trygg bilfører til enhver tid. Du plikter å melde fra til legen om anfall og andre tilstander som kan påvirke evnen din til å kjøre bil.
Dette skjer hvis du får hypoglemisk anfall
Hvis du får så alvorlig lavt blodsukker at du må ha hjelp fra andre for å komme deg, må du oppfylle ekstra krav før du kan kjøre igjen. Kravene er strengest for førerkortgruppe 2 og 3.
Hvorfor er det begrensninger på førerkort når du har diabetes?
Diabetes påvirker kroppen din på flere måter som kan utgjøre en fare i trafikken.
Du kan få alvorlig lavt blodsukker (hypoglemisk anfall) mens du kjører, hvis du bruker insulin eller tilsvarende legemidler.
Høyt blodsukker på grunn av dårlig regulert diabetes kan også gi svekket oppmerksomhet og synsforstyrrelser.
Diabetes gjør deg mer utsatt for senskader som synstap, nevropati og hjerte-kar sykdom som påvirker kjøreevnen din.
Behandlingen endrer seg også over tid. For eksempel vil mange med diabetes type 2 som starter med kostregulering etter hvert begynne med medisiner eller insulin. Har du levd lenge med diabetes er det også større risiko for at det oppstår komplikasjoner.
Dette er grunnen til at førerkortet må fornyes oftere når du har diabetes.
§ Aktuelt lovverk: Førerkortforskriften
Førerkortforskriften har et eget kapittel i helsekravene knyttet til diabetes.
Hvis du begynner å bruke insulin eller andre legemidler som kan gi hypoglykemi, gjelder bestemmelsene i § 31 og § 32.